erhwenkuo/poetry-chinese-zhtw huggingface dataset:
浣溪沙
作者：蘇軾（宋）

一夢江湖費五年。歸來風物故依然。相逢一醉是前緣。遷客不應常眊矂，使君為出小嬋娟。翠鬟聊著小詩纏。
浣溪沙
作者：蘇軾（宋）

輕汗微微透碧紈。明朝端午浴芳蘭。流香漲膩滿晴川。綵線輕纏紅玉臂，小符斜掛綠雲鬟。佳人相見一千年。
浣溪沙
作者：蘇軾（宋）

徐邈能中酒聖賢。劉伶席地幕青天。潘郎白璧為誰連。無可奈何新白髮，不如歸去舊青山。恨無人借買山錢。
浣溪沙
作者：蘇軾（宋）

傾蓋相逢勝白頭。故山空復夢松楸。此心安處是菟裘。賣劍買牛吾欲老，乞漿得酒更何求。願為辭社宴春秋。
浣溪沙
作者：蘇軾（宋）

炙手無人傍屋頭。蕭蕭晚雨脫梧楸。誰憐季子敞貂裘。顧我已無當世望，似君須向古人求。歲寒松柏肯驚秋。
浣溪沙
作者：蘇軾（宋）

畫隼橫江喜再遊。老魚跳檻識清謳。流年未肯付東流。黃菊籬邊無悵望，白雲鄉裡有溫柔。挽回霜鬢莫教休。
雙荷葉・憶秦娥
作者：蘇軾（宋）

雙溪月。清光遍照雙荷葉。雙荷葉。紅心未偶，綠衣偷結。背風迎雨流珠滑。輕舟短棹先秋折。先秋折。煙鬟未上，玉杯微缺。
皂羅特髻
作者：蘇軾（宋）

採菱拾翠，算似此佳名，阿誰消得。採菱拾翠，稱使君知客。千金買、採菱拾翠，更羅裙、滿把珍珠結。採菱拾翠，正髻鬟初合。真個、採菱拾翠，但深憐輕拍。一雙手、採菱拾翠，繡衾下、抱著俱香滑。採菱拾翠，待到京尋覓。
調笑令
作者：蘇軾（宋）

漁父。漁父。江上微風細雨。青蓑黃箬裳衣。紅酒白魚暮歸。歸暮。歸暮。長笛一聲何處。
調笑令
作者：蘇軾（宋）

歸雁。歸雁。飲啄江南南岸。將飛卻下盤桓。塞外春來苦寒。寒苦。寒苦。藻荇欲生且住。
荷華媚
作者：蘇軾（宋）

霞苞電荷碧。天然地、別是風流標格。重重青蓋下，千嬌照水，好紅紅白白。每悵望、明月清風夜，甚低迷不語，妖邪無力。終須放、船兒去，清香深處住，看伊顏色。
青玉案
作者：蘇軾（宋）

三年枕上吳中路。遣黃耳、隨君去。若到松江呼小渡。莫驚鷗鷺，四橋盡是，老子經行處。輞川圖上看春暮。常記高人右丞句。作個歸期天已許。春衫猶是，小蠻針線，曾溼西湖雨。
漁家傲
作者：蘇軾（宋）

些小白鬚何用染。幾人得見星星點。作郡浮光雖似箭。君莫厭。也應勝我三年貶。我欲自嗟還不敢。向來三郡寧非忝。婚嫁事稀年冉冉。知有漸。千鈞重擔從頭減。
江城子
作者：蘇軾（宋）

前瞻馬耳九仙山。碧連天。晚雲閒。城上高臺，真個是超然。莫使匆匆雲雨散，今夜裡，月嬋娟。小溪鷗鷺靜聯拳。去翩翩。點輕煙。人事淒涼，回首便他年。莫忘使君歌笑處，垂柳下，矮槐前。
江城子
作者：蘇軾（宋）

墨雲拖雨過西樓。水東流。晚煙收。柳外殘陽，回照動簾鉤。今夜巫山真個好，花未落，酒新篘。美人微笑轉星眸。月華羞。捧金甌。歌扇縈風，吹散一春愁。拭問江南諸伴侶，誰似我，醉揚州。
南鄉子
作者：蘇軾（宋）

未倦長卿遊。漫舞夭歌爛不收。不是使君能矯世，誰留。教有瓊梳脫麝油。香粉鏤金球。花豔紅箋筆欲流。從此丹唇並皓齒，清柔。唱遍山東一百州。
南鄉子
作者：蘇軾（宋）

繡鞅玉環遊。燈晃簾疏笑卻收。久立香車催欲上，還留。更且檀唇點杏油。花遍六麼球。面旋迴風帶雪流。春入腰肢金縷細，輕柔。種柳應須柳柳州。
菩薩蠻
作者：蘇軾（宋）

娟娟侵鬢妝痕淺。雙顰相媚彎如翦。一瞬百般宜。無論笑與啼。酒闌思翠被。特故騰騰地。生怕促歸輪。微波先注人。
菩薩蠻
作者：蘇軾（宋）

塗香莫惜蓮承步。長愁羅襪凌波去。只見舞迥風。都無行處蹤。偷穿宮樣穩。並立雙趺困。纖妙說應難。須從掌上看。
菩薩蠻
作者：蘇軾（宋）

玉環墜耳黃金飾。輕衫罩體香羅碧。緩步困春醪。春融臉上桃。花鈿從委地。誰與郎為意。常愛月華清。此時憎月明。
蝶戀花
作者：蘇軾（宋）

別酒勸君君一醉。清潤潘郎，又是何郎婿。記取釵頭新利市。莫將分付東鄰子。回首長安佳麗地。三十年前，我是風流帥。為向青樓尋舊事。花枝缺處餘名字。
蝶戀花
作者：蘇軾（宋）

泛泛東風初破五。江柳微黃，萬萬千千縷。佳氣鬱蔥來繡戶。當年江上生奇女。一盞壽觴誰與舉。三個明珠，膝上王文度。放盡窮鱗看圉圉。天公為下曼陀雨。
浣溪沙
作者：蘇軾（宋）

入袂輕風不破塵。玉簪犀璧醉佳辰。一番紅粉為誰新。團扇只堪題往事，新絲那解系行人。酒闌滋味思殘春。
浣溪沙
作者：蘇軾（宋）

幾共查梨到雪霜。一經題品便生光。木奴何處避雌黃。北客有來初未識，南金無價喜新嘗。含滋嚼句齒牙香。
浣溪沙
作者：蘇軾（宋）

山色橫侵蘸暈霞。湘川風靜吐寒花。遠林屋散尚啼鴉。夢到故園多少路，酒醒南望隔天涯。月明千里照平沙。
減字木蘭花
作者：蘇軾（宋）

神閒意定。萬籟收聲天地靜。玉指冰弦。未動宮商意已傳。悲風流水。寫處寥寥千古意。歸去無眠。一夜餘音在耳邊。
減字木蘭花
作者：蘇軾（宋）

銀錚旋品。不用纏頭千尺錦。妙思如泉。一洗閒愁十五年。為公少止。起舞屬公《公莫》起。風裡銀山。擺撼魚龍我自閒。
減字木蘭花
作者：蘇軾（宋）

柔和性氣。雅稱佳名呼懿懿。解舞能謳。絕妙年中有品流。眉長眼細。淡淡梳妝新綰髻。懊惱風情。春著花枝百態生。
減字木蘭花
作者：蘇軾（宋）

鶯初解語。最是一年春好處。微雨如酥。草色遙看近卻無。休辭醉倒。花不看開人易老。莫待春回。顛倒紅英間綠苔。
減字木蘭花
作者：蘇軾（宋）

江南遊女。問我何年歸得去。雨細風微。雨足如霜挽紵衣。江亭夜語。喜見京華新樣舞。蓮步輕飛。遷客今朝始是歸。
減字木蘭花
作者：蘇軾（宋）

嬌多媚。體柳輕盈千萬態。殢主尤賓。斂黛含嚬喜又嗔。徐君樂飲。笑謔從伊情意恁。臉嫩敷紅。花倚朱闌裹住風。
減字木蘭花
作者：蘇軾（宋）

雙鬟綠墜。嬌眼橫波眉黛翠。妙舞蹁躚。掌上身輕意態妍。曲窮力困。笑倚人旁香喘噴。老大逢歡。昏眼猶能仔細看。
減字木蘭花
作者：蘇軾（宋）

天真雅麗。容態溫柔心性慧。響亮歌喉。遏住行雲翠不收。妙詞佳曲。囀出新聲能斷續。重客多情。滿勸金卮玉手擎。
南歌子
作者：蘇軾（宋）

見說東園好，能消北客愁。雖非吾土且登樓。行盡江南南岸、此淹留。短日明楓纈，清霜暗菊逑。流年回首付東流。憑仗挽回潘鬢、莫教秋。
如夢令
作者：蘇軾（宋）

城上層樓疊巘。城下清淮古汴。舉手揖吳雲，人與暮天俱遠。魂斷。魂斷。後夜松江月滿。
瑞鷓鴣
作者：蘇軾（宋）

城頭月落尚啼烏。朱艦紅船早滿湖。鼓吹未容迎五馬，水雲先已漾雙鳧。映山黃帽螭頭舫，夾岸青煙鵲尾爐。老病逢春只思睡，獨求僧榻寄須臾。
臨江仙
作者：蘇軾（宋）

誰道東陽都瘦損，凝然點漆精神。瑤林終自隔風塵，試看披鶴氅，仍是謫仙人。省可清言揮玉麈，真須保器全真。風流何似道家純。不應同蜀客，惟愛卓文君。
少年遊
作者：蘇軾（宋）

玉肌鉛粉傲秋霜。準擬鳳呼凰。伶倫不見，清香未吐，且糠秕吹揚。到處成雙君獨只，空無數、爛文章。一點香檀，誰能借箸，無復似張良。
一斛珠
作者：蘇軾（宋）

洛城春晚。垂楊亂掩紅樓半。小池輕浪紋如篆。燭下花前，曾醉離歌宴。自惜風流雲雨散。關山有限情無限。待君重見尋芳伴。為說相思、目斷西樓燕。
點絳唇
作者：蘇軾（宋）

閒倚胡床，庾公樓外峰千朵。與誰同坐。明月清風我。別乘一來，有唱應須和。還知麼。自從添個。風月平分破。
點絳唇
作者：蘇軾（宋）

紅杏飄香，柳含煙翠拖輕縷。水邊朱戶。盡卷黃昏雨。燭影搖風，一枕傷春緒。歸不去。鳳樓何處。芳草迷歸路。
虞美人
作者：蘇軾（宋）

持杯遙勸天邊月。願月圓無缺。持杯復更勸花枝。且願花枝長在、莫離披。持杯月下花前醉。休問榮枯事。此歡能有幾人知。對酒逢花不飲、待何時。
天仙子
作者：蘇軾（宋）

走馬探花花發未。人與化工俱不易。千回來繞百回看，蜂作婢。鶯為使。穀雨清明空屈指。白髮盧郎情未已。一夜翦刀收玉蕊。尊前還對斷腸紅，人有淚。花無意。明日酒醒應滿地。
滿庭芳
作者：蘇軾（宋）

歸去來兮，清溪無底，上有千仞嵯峨。畫樓東畔，天遠夕陽多。老去君恩未報，空回首、彈鋏悲歌。船頭轉，長風萬里，歸馬駐平坡。無何。何處有，銀潢盡處，天女停梭。問何事人間，久戲風波。顧謂同來稚子，應爛汝、腰下長柯。青衫破，群仙笑我，千縷掛煙蓑。
南鄉子
作者：蘇軾（宋）

千騎試春遊。小雨如酥落便收。能使江東歸老客，遲留。白酒無聲滑瀉油。飛火亂星逑。淺黛橫波翠欲流。不似白雲鄉外冷，溫柔。此去淮南第一州。
浣溪沙
作者：蘇軾（宋）

縹緲紅妝照淺溪。薄雲疏雨不成泥。送君何處古臺西。廢沼夜來秋水滿，茂林深處晚鶯啼。行人腸斷草悽迷。
浣溪沙
作者：蘇軾（宋）

陽羨姑蘇已買田。相逢誰信是前緣。莫教便唱水如天。我作洞霄君作守，白頭相對故依然。西湖知有幾同年。
減字木蘭花
作者：蘇軾（宋）

空床響琢。花上春禽冰上雹。醉夢尊前。驚起湖風入坐寒。轉關鑊索。春水流弦霜入撥。月墮更闌。更請宮高奏獨彈。
減字木蘭花
作者：蘇軾（宋）

迴風落景。散亂東牆疏竹影。滿坐清微。入袖寒泉不溼衣。夢迴酒醒。百尺飛瀾鳴碧井。雪灑冰麾。散落佳人白玉肌。
減字木蘭花
作者：蘇軾（宋）

海南奇寶。鑄出團團如栲栳。曾到崑崙。乞得山頭玉女盆。絳州王老。百歲痴頑推不倒。海口如門。一派黃流已電奔。
行香子
作者：蘇軾（宋）

北望平川。野水荒灣。共尋春、飛步孱顏。和風弄袖，香霧縈鬟。正酒酣時，人語笑，白雲間。飛鴻落照，相將歸去，澹娟娟、玉宇清閒。何人無事，宴坐空山。望長橋上，燈火亂，使君還。
畫堂春
作者：蘇軾（宋）

柳花飛處麥搖波。晚湖淨鑑新磨。小舟飛棹去如梭。齊唱採菱歌。平野水雲溶漾，小樓風日晴和。濟南何在暮雲多。歸去奈愁何。
浣溪沙
作者：蘇軾（宋）

花滿銀塘水漫流。犀槌玉板奏《涼州》。順風環佩過秦樓。遠漢碧雲輕漠漠，今宵人在鵲橋頭。一聲敲徹絳河秋。
好事近
作者：蘇軾（宋）

煙外倚危樓，初見遠燈明滅。卻跨玉虹歸去，看洞天星月。當時張範風流在，況一尊浮雪。莫問世間何事，與劍頭微吷。
佔春芳
作者：蘇軾（宋）

紅杏了，夭桃盡，獨自佔春芳。不比人間蘭麝，自然透骨生香。對酒莫相忘。似佳人、兼合明光。只憂長笛吹花落，除是寧王。
南歌子
作者：蘇軾（宋）

雲鬢裁新綠，霞衣曳曉紅。待歌凝立翠筵中。一朵彩雲何事、下巫峰。趁拍鸞飛鏡，回身燕漾空。莫翻紅袖過簾櫳。怕被楊花句引、嫁東風。
浪淘沙
作者：蘇軾（宋）

昨日出東城。拭探春情。牆頭紅杏暗如傾。檻內群芳芽未吐，早已回春。綺陌斂香塵。雪霽前村。東君用意不辭辛。料想春光先到處，吹綻梅英。
木蘭花令
作者：蘇軾（宋）

元宵似是歡遊好。何況公庭民訟少。萬家遊賞上春臺，十里神仙迷海島。平原不似高陽傲。促席雍容陪語笑。坐中有客醉多情，不惜玉山拼醉倒。
木蘭花令
作者：蘇軾（宋）

經旬未識東君信。一夕薰風來解慍。紅綃衣薄麥秋寒，綠綺韻低梅雨潤。瓜頭綠染山光嫩。弄色金桃新傅粉。日高慵卷水晶簾，猶帶春醪紅玉困。
木蘭花令
作者：蘇軾（宋）

高平四面開雄壘。三月風光初覺媚。園中桃李使君家，城上亭臺遊客醉。歌翻《楊柳》金尊沸。飲散憑闌無限意。雲深不見玉關遙，草細山重殘照裡。
虞美人
作者：蘇軾（宋）

冰肌自是生來瘦。那更分飛後。日長簾暮望黃昏。及至黃昏時候、轉銷魂。君還知道相思苦。怎忍拋奴去。不辭迢遞過關山。只恐別郎容易、見郎難。
虞美人
作者：蘇軾（宋）

深深庭院清明過。桃李初紅破。柳絲搭在玉闌干。簾外瀟瀟微雨、做輕寒。晚晴臺榭增明媚。已拼花前醉。更闌人靜月侵廊。獨自行來行去、好思量。
臨江仙
作者：蘇軾（宋）

昨夜渡江何處宿，望中疑是秦淮。月明誰起笛中哀。多情王謝女，相逐過江來。雲雨未成還又散，思量好事難諧。憑陵急槳兩相催。想伊歸去後，應似我情懷。
蝶戀花
作者：蘇軾（宋）

春事闌珊芳草歇。客裡風光，又過清明節。小院黃昏人憶別。落紅處處聞啼鴂。咫尺江山分楚越。目斷魂銷，應是音塵絕。夢破五更心欲折。角聲吹落梅花月。
蝶戀花
作者：蘇軾（宋）

記得畫屏初會遇。好夢驚回，望斷高唐路。燕子雙飛來又去。紗窗幾度春光暮。那日繡簾相見處。低眼佯行，笑整香雲縷。斂盡春山羞不語。人前深意難輕訴。
蝶戀花
作者：蘇軾（宋）

昨夜秋風來萬里。月上屏幃，冷透人衣袂。有客抱衾愁不寐。那堪玉漏長如歲。羈舍留連歸計未。夢斷魂銷，一枕相思淚。衣帶漸寬無別意。新書報我添憔悴。
蝶戀花
作者：蘇軾（宋）

雨霰疏疏經潑火。巷陌鞦韆。猶未清明過。杏子梢頭香蕾破。淡紅褪白胭脂涴。苦被多情相折挫。病緒厭厭，渾似年時個。繞遍迴廊還獨坐。月籠雲暗重門鎖。
蝶戀花
作者：蘇軾（宋）

蝶懶鶯慵春過半。花落狂風，小院殘紅滿。午醉未醒紅日晚。黃昏簾暮無人卷。雲鬢蓬鬆眉黛淺。總是愁媒，欲訴誰消遣。未信此情難系絆。楊花猶有東風管。
漁家傲
作者：蘇軾（宋）

臨水縱橫回晚鞚。歸來轉覺情懷動。梅笛煙中聞幾弄。秋陰重。西山雪淡雲凝凍。美酒一杯誰與共。尊前舞雪狂歌送。腰跨金魚旌旆擁。將何用。只堪妝點浮生夢。
江城子
作者：蘇軾（宋）

膩紅勻臉襯檀唇。晚妝新。暗傷春。手拈花枝，誰會兩眉顰。連理帶頭雙□□，留待與、箇中人。淡煙籠月繡簾陰。畫堂深。夜沈沈。誰道□□，□系得人心。一自綠窗偷見後，便憔悴、到如今。
祝英臺近
作者：蘇軾（宋）

掛輕帆，飛急槳，還過釣臺路。酒病無聊，敧枕聽鳴櫓。斷腸簇簇雲山，重重煙樹，回首望、孤城何處。閒離阻。誰念縈損襄王，何曾夢雲雨。舊恨前歡，心事兩無據。要知欲見無由，痴心猶自，倩人道、一聲傳語。
雨中花慢
作者：蘇軾（宋）

邃院重簾何處，惹得多情，愁對風光。睡起酒闌花謝，蝶亂蜂忙。今夜何人，吹笙北嶺，待月西廂。空悵望處，一株紅杏，斜倚低牆。羞顏易變，傍人先覺，到處被著猜防。誰通道，些兒恩愛，無限淒涼。好事若無間阻，幽歡卻是尋常。一般滋味，就中香美，除是偷嘗。
雨中花慢
作者：蘇軾（宋）

嫩臉羞蛾，因甚化作行雲，卻返巫陽。但有寒燈孤枕，皓月空床。長記當初，乍諧雲雨，便學鸞凰。又豈料、正好三春桃李，一夜風霜。丹青□畫，無言無笑，看了漫結愁腸。襟袖上，猶存殘黛，漸減餘香。一自醉中忘了，奈何酒後思量。算應付你，枕前珠淚，萬點千行。
念奴嬌
作者：蘇軾（宋）

憑高眺遠，見長空萬里，雲無留跡。桂魄飛來光射處，冷浸一天秋碧。玉宇瓊樓，乘鸞來去，人在清涼國。江山如畫，望中煙樹歷歷。我醉拍手狂歌，舉杯邀月，對影成三客。起舞徘徊風露下，今夕不知何夕。便欲乘風，翻然歸去，何用騎鵬翼。水晶宮裡，一聲吹斷橫笛。
水龍吟
作者：蘇軾（宋）

小溝東接長江，柳堤葦岸連雲際。煙村瀟灑，人閒一鬨，漁樵早市。永晝端居，寸陰虛度，了成何事。但絲蓴玉藕，珠粳錦鯉，相留戀，又經歲。因念浮丘舊侶，慣瑤池、羽觴沈醉。青鸞歌舞，銖衣搖曳，壺中天地。飄墮人間，步虛聲斷，寒露風細。抱素琴，獨向銀蟾影裡，此懷難寄。
水龍吟
作者：蘇軾（宋）

露寒煙冷蒹葭老，天外徵鴻寥唳。銀河秋晚，長門燈悄，一聲初至。應念瀟湘，岸遙人靜，水多菰米。□望極平田，徘徊欲下，依前被、風驚起。須信衡陽萬里。有誰家、錦書遙寄。萬重雲外，斜行橫陣，才疏又綴。仙掌月明，石頭城下，影搖寒水。念征衣未搗，佳人拂杵，有盈盈淚。
漁父・漁歌子
作者：蘇軾（宋）

漁父飲，誰家去。魚蟹一時分付。酒無多少醉為期，彼此不論錢數。
漁父・漁歌子
作者：蘇軾（宋）

漁父醉，蓑衣舞。醉裡卻尋歸路。輕舟短棹任斜橫，醒後不知何處。
漁父・漁歌子
作者：蘇軾（宋）

漁父醒，春江午。夢斷落花飛絮。酒醒還醉醉還醒，一笑人間今古。
漁父・漁歌子
作者：蘇軾（宋）

漁父笑，輕鷗舉。漠漠一江風雨。江邊騎馬是官人，借我孤舟南渡。
醉翁操
作者：蘇軾（宋）

琅然。清圜。誰彈。響空山。無言。惟翁醉中知其天。月明風露娟娟。人未眠。荷蕢過山前。曰有心也哉此賢。醉翁嘯詠，聲和流泉。醉翁去後，空有朝吟夜怨。山有時而童巔。水有時而回川。思翁無歲年。翁今為飛仙。此意在人間。拭聽徽外三兩弦。
導引
作者：蘇軾（宋）

帝城父老，三歲望堯心。天遠玉樓深。龍顏彷彿笙簫遠，腸斷屬車音。離宮春色瑣瑤林。雲闕海沈沈。遺民猶唱當時曲，秋雁起汾陰。
導引
作者：蘇軾（宋）

經文緯武，十有九年中。遺烈震羌戎。渭橋夾道千君長，猶是建元功。西瞻溫洛與神崧。蓮宇照瓊宮。人間俯仰成今古，流澤自無窮。
瑤池燕
作者：蘇軾（宋）

飛花成陣。春心困。寸寸。別腸多少愁悶。無人問。偷啼自搵。殘妝粉。抱瑤琴、尋出新韻。玉纖趁。南風來解幽慍。低雲鬟、眉峰斂暈。嬌和恨。
千秋歲
作者：蘇軾（宋）

島邊天外。未老身先退。珠淚濺，丹衷碎。聲搖蒼玉佩。色重黃金帶。一萬里。斜陽正與長安對。道遠誰雲會。罪大天能蓋。君命重，臣節在。新恩猶可覬。舊學終難改。吾已矣。乘桴且恁浮於海。
減字木蘭花
作者：蘇軾（宋）

憑誰妙筆。橫掃素縑三百尺。天下應無。此是錢塘湖上圖。一般奇絕。雲淡天高秋夜月。費盡丹青。只這些兒畫不成。
失調名
作者：蘇軾（宋）

高安更過幾重山。
失調名
作者：蘇軾（宋）

過湖攜手屢沾襟。
失調名
作者：蘇軾（宋）

誰教幽夢裡，插他花。
菩薩蠻
作者：蘇軾（宋）

溼雲不動溪橋冷。嫩寒初透東風影。橋下水聲長。一枝和月香。人憐花似舊。花比人應瘦。莫憑小欄干。夜深花正寒。
踏青遊
作者：蘇軾（宋）

□火初晴，綠遍禁池芳草。鬥錦繡、火城馳道。踏青遊，拾翠惜，襪羅弓小。蓮步嫋。腰支佩蘭輕妙。行過上林春好。今困天涯，何限舊情相惱。念搖落、玉京寒早。任劉郎、目斷蓬山難到。仙夢杳。良宵又過了。樓臺萬家清曉。
阮郎歸
作者：蘇軾（宋）

歌停檀板舞停鸞。高陽飲興闌。獸煙噴盡玉壺乾。香分小鳳團。雪浪淺，露珠圓。捧甌春筍寒。絳紗籠下躍金鞍。歸時人倚欄。
西江月
作者：蘇軾（宋）

馬趁香微路遠，沙籠月淡煙斜。渡波清徹映妍華。倒綠枝寒鳳掛。掛鳳寒枝綠倒，華妍映徹清波。渡斜煙淡月籠沙。遠路微香趁馬。
失調名
作者：蘇軾（宋）

拼沈醉、金荷須滿。怕年年此際，催歸禁篽，侍黃柑宴。
踏莎行
作者：蘇軾（宋）

山秀芙蓉，溪明罨畫。真遊洞穴滄波下。臨風慨想斬蛟靈，長橋千載猶橫跨。解佩投簪，求田問舍。黃雞白酒漁樵社。元龍非復少時豪，耳根洗盡功名話。
踏莎行
作者：蘇軾（宋）

這個禿奴，修行忒煞。雲山頂上空持戒。一從迷戀玉樓人，鶉衣百結渾無奈。毒手傷人，花容粉碎。空空色色今何在。臂間刺道苦相思，這回還了相思債。
失調名
作者：蘇軾（宋）

寂寂珠簾蛛網滿。
定風波
作者：蘇軾（宋）

閒臥藤床觀社柳。
定風波
作者：蘇軾（宋）

子瞻書困點新茶。
失調名
作者：蘇軾（宋）

喚起離情，慵推孤枕。
失調名
作者：蘇軾（宋）

山頭望，波光潑眼。
水調歌・水調
作者：蘇軾（宋）

我歌月徘徊，我舞影凌亂。
失調名
作者：蘇軾（宋）

揭起裙兒，一陣油鹽醬醋香。
鷓鴣天
作者：蘇軾（宋）

羅帶雙垂畫不成。殢人嬌態最輕盈。酥胸斜抱天邊月，玉手輕彈水面冰。無限事，許多情。四弦絲竹苦丁寧。饒君撥盡相思調，待聽梧桐葉落聲。
西江月
作者：蘇軾（宋）

碧霧輕籠兩鳳，寒煙淡拂雙鴉。為誰流睇不歸家。錯認門前過馬。有意偷回笑眼，無言強整衣紗。劉郎一見武陵花。從此春心蕩也。
夜行船
作者：趙（宋）

今夜陰雲初霽。畫簾外、月華如水。露靄晴空，風吹高樹，滿院中秋意。皎皎蟾光當此際。怎奈何、不成況味。莫近簷間，休來窗上，且放離人睡。
河傳
作者：郭詎（宋）

大官無悶。剛被傍人、竟來相問。又難為□□敷臣。且只將、甘草論。樸消大戟並銀粉。疏風緊。甘草閒相混。及至下來，轉殺他人。爾甘草、有一分。
水龍吟
作者：李之儀（宋）

晚來輕拂，遊雲盡卷，霽色寒相射。銀潢半掩，秋毫欲數，分明不夜。玉琯傳聲，羽衣催舞，此歡難借。凜清輝，但覺圓光照影，冰壺瑩、真無價。聞道水晶宮殿，蕙爐薰、珠簾高掛。瓊枝半倚，瑤觴更勸，鶯嬌燕奼。目斷魂飛，翠縈紅繞，空吟小砑。想歸來醉裡，鸞篦鳳朵，倩何人卸。
驀山溪
作者：李之儀（宋）

神仙院宇，記得春歸後。蜂蝶不勝閒，惹殘香、縈紆深透。玉徽指穩，別是一般情，方永晝。因誰瘦。都為天然秀。桐陰未減，獨自攜芳酎。再弄想前歡，拊金樽、何時似舊。憑誰說與，潘鬢轉添霜，飛隴首。雲將皺。應念相思久。
驀山溪
作者：李之儀（宋）

金柔火老，欲避幾無地。誰借一簷風，鎖幽香、愔愔清邃。瑤階珠砌，如膜遇金篦，流水外，落花前，豈是人能致。擘鱗泛玉，笑語皆真類。惆悵月邊人，駕雲軿、何方適意。麼弦咽處，空感舊時聲，蘭易歇，恨偏長，魂斷成何事。
驀山溪
作者：李之儀（宋）

蛾眉亭上，今日交冬至。已報一陽生，更佳雪、因時呈瑞。勻飛密舞，都是散天花，山不見，水如山，渾在冰壺裡。平生選勝，到此非容易。弄月與燃犀，漫勞神、徒能驚世。爭如此際，天意巧相符，須痛飲，慶難逢，莫訴厭厭醉。
驀山溪
作者：李之儀（宋）

晚來寒甚，密雪穿庭戶。如在廣寒宮，驚滿目、瑤林瓊樹。佳人乘興，應是得歡多，泛新聲，催金盞，別有留心處。爭知這裡，沒個人言語。撥盡火邊灰，攪愁腸、飛花舞絮。憑誰子細，說與此時情，歡暫歇，酒微醺，還解相思否。
滿庭芳
作者：李之儀（宋）

一到江南，三逢此夜，舉頭羞見嬋娟。黯然懷抱，特地遣誰寬。分外清光潑眼，迷滉漾、無計拘攔。天如洗，星河盡掩，全勝異時看。佳人，還憶否，年時此際，相見方難。謾紅綾偷寄，孤被添寒。何事佳期再睹，翻悵望、重疊關山。歸來呵，休教獨自，腸斷對團圓。
滿庭芳
作者：李之儀（宋）

花陌千條，珠簾十里，夢中還是揚州。月斜河漢，曾記醉歌樓。誰賦紅綾小砑，因飛絮、天與風流。春常在，仙源路隔，空自泛漁舟。新秋。初雨過，龍團細碾，雪乳浮甌。問殷勤何處，特地相留。應念長門賦罷，消渴甚、無物堪酬。情無盡，金扉玉榜，何日許重遊。
玉蝴蝶
作者：李之儀（宋）

坐久燈花開盡，暗驚風葉，初報霜寒。冉冉年華催暮，顏色非丹。攪迴腸、蛩吟似織，留恨意、月彩如攤。慘無歡。篆煙縈素，空轉雕盤。何難。別來幾日，信沈魚鳥，情滿關山。耳邊依約，常記巧語綿蠻。聚愁窠、蜂房未密，傾淚眼、海水猶慳。奄更闌。漸移銀漢，低泛簾顏。
早梅芳・喜遷鶯
作者：李之儀（宋）

雪初銷，鬥覺寒將變。已報梅梢暖。日邊霜外，迤邐枝條自柔軟。嫩苞勻點綴，綠萼輕裁剪。隱深心，未許清香散。漸融和，開欲遍。密處疑無間。天然標韻，不與群花鬥深淺。夕陽波似動，曲水風猶懶。最銷魂，弄影無人見。
謝池春
作者：李之儀（宋）

殘寒銷盡，疏雨過、清明後。花徑斂餘紅，風沼縈新皺。乳燕穿庭戶，飛絮沾襟袖。正佳時，仍晚晝。著人滋味，真個濃如酒。頻移帶眼，空只恁、厭厭瘦。不見又思量，見了還依舊。為問頻相見，何似長相守。天不老，人未偶。且將此恨，分付庭前柳。
怨三三
作者：李之儀（宋）

清溪一派瀉揉藍。岸草毿毿。記得黃鸝語畫簷。喚狂裡、醉重三。春風不動垂簾。似三五、初圓素蟾。鎮淚眼廉纖。何時歌舞，再和池南。
春光好
作者：李之儀（宋）

霜壓曉，月收陰。鬥寒深。看盡燭花金鴨冷，卷殘衾。卯酒從誰細酌，餘香無計重尋。空把夜來相見夢，寫文琴。
千秋歲
作者：李之儀（宋）

深簾靜晝。綽約閨房秀。叩衣楚制飛文繡。凝脂膚理膩，削玉腰圍瘦。閒舞袖。回身暱語憑肩久。眉壓橫波皺。歌斷青青柳。釵遽擘，壺頻叩。鬢悽清鏡雪，淚漲芳樽酒。難再偶。沈沈夢峽雪歸後。
千秋歲
作者：李之儀（宋）

柔腸寸折。解袂留清血。藍橋動是經年別。掩門春絮亂，敧枕秋蛩咽。檀篆滅。鴛衾半擁空床月。妝鏡分來缺。塵汙菱花潔。嘶騎遠，鳴機歇。密封書錦字，巧綰香囊結。芳信絕。東風半落梅梢雪。
千秋歲
作者：李之儀（宋）

萬紅暄晝。佔盡人間秀。怎生圖畫如何繡。宜推蕭史伴，消得東陽瘦。垂窄袖。花前鎮憶相攜久。淚裛回紋皺。好在章臺柳。洞戶隔，憑誰叩。寄聲雖有雁，會面難同酒。無計偶。蕭蕭暮雨黃昏後。
千秋歲
作者：李之儀（宋）

休嗟磨折。看取羅巾血。殷勤且話經年別。庭花番悵望，簷雨同嗚咽。明半滅。燈光夜夜多如月。無復傷離缺。共保冰霜潔。不斷夢，從今歇。收回書上絮，解盡眉頭結。猶未絕。金徽泛處應能雪。
千秋歲
作者：李之儀（宋）

中秋才過，又是重陽到。露乍冷，寒將報。綠香摧渚芰，黃密攢庭草。人未老。藍橋漫促霜砧搗。照影蘭缸暈，破戶銀蟾小。樽在眼，從誰倒。強鋪同處被，愁卻歡時帽。須通道。狂心未歇情難老。
千秋歲
作者：李之儀（宋）

深秋庭院，殘暑全消退。天幕迥，雲容碎。地偏人罕到，風慘寒微帶。初睡起，翩翩戲蝶飛成對。嘆息誰能會。猶記逢傾蓋。情暫遣，心常在。沈沈音信斷，冉冉光陰改。紅日晚，仙山路隔空雲海。
臨江仙
作者：李之儀（宋）

知有閬風花解語，從來只許傳聞。光明休詠漢宮新。擁身疑有月，襯步恨無雲。莫把金樽容易勸，坐來幾度銷魂。不知仙骨在何人。好將千歲日，占斷四時春。
臨江仙
作者：李之儀（宋）

九十日春都過了，尋常偶到江皋。水容山態兩相饒。草平天一色，風暖燕雙高。酒病厭厭何計那，飛紅更送無聊。鶯聲又似耳邊嬌。難回巫峽夢，空恨武陵桃。
江神子・江城子
作者：李之儀（宋）

惱人天氣雪消時。落梅飛。日初遲。小閣幽窗，時節聽黃鸝。新洗頭來嬌困甚，才試著，夾羅衣。木梨花拂淡燕脂。翠雲敧。斂雙眉。月淺星深，天淡玉繩低。不道有人腸斷也，渾不語，醉如痴。
江神子・江城子
作者：李之儀（宋）

今宵莫惜醉顏紅。十分中。且從容。須信歡情，回首似旋風。流落天涯頭白也，難得是，再相逢。十年南北感徵鴻。恨應同。苦重重。休把愁懷，容易便書空。只有琴樽堪寄老，除此外，盡蒿蓬。
江神子・江城子
作者：李之儀（宋）

闌干掐遍等新紅。酒頻中。恨匆匆。投得花開，還報夜來風。惆悵春光留不住，又何似，莫相逢。月窗何處想歸鴻。與誰同。意千重。婉思柔情，一旦總成空。彷彿麼弦猶在耳，應為我，首如蓬。
清平樂
作者：李之儀（宋）

西江霜後，萬點暄晴晝。璀璨寄來光欲溜。正值文君病酒。畫屏斜倚窗紗。睡痕猶帶朝霞。為問清香絕韻，何如解語梅花。
清平樂
作者：李之儀（宋）

蕭蕭風葉。似與更聲接。欲寄明璫非為怯。夢斷蘭舟桂楫。學書只寫鴛鴦。卻應無奈愁腸。安得一雙飛去，春風芳草池塘。
清平樂
作者：李之儀（宋）

殷勤仙友。勸我千年酒。一曲履霜誰與奏。邂逅麻姑妙手。坐來休嘆塵勞。相逢難似今朝。不待親移玉指，自然癢處都消。
清平樂
作者：李之儀（宋）

當時命友。曾借鄰家酒。舊曲不知何處奏。夢斷空思纖手。卻應去路非遙。今朝還有明朝。謾道人能化石，須知石被人消。
清平樂
作者：李之儀（宋）

仙家庭院。紅日看看晚。一朵梅花挨枕畔。玉指幾回拈看。擁衾不比尋常。天涯無限思量。看了又還重嗅，分明不為清香。
浪淘沙
作者：李之儀（宋）

霞卷與雲舒。月淡星疏。摩徽轉軫不曾虛。彈到當時留意處，誰是相如。魂斷酒家壚。路隔雲衢。舞鸞鏡裡早妝初。擬學畫眉張內史，略借功夫。
卜算子
作者：李之儀（宋）

我住長江頭，君住長江尾。日日思君不見君，共飲長江水。此水幾時休，此恨何時已。只願君心似我心，定不負相思意。
憶秦娥
作者：李之儀（宋）

清溪咽。霜風洗出山頭月。山頭月。迎得雲歸，還送雲別。不知今是何時節。凌歊望斷音塵絕。音塵絕。帆來帆去，天際雙闕。
蝶戀花
作者：李之儀（宋）

天淡雲閒晴晝永。庭戶深沈，滿地梧桐影。骨冷魂清如夢醒。夢迴猶是前時景。取次杯盤催酩酊。醉帽頻敧，又被風吹正。踏月歸來人已靜。恍疑身在蓬萊頂。
蝶戀花
作者：李之儀（宋）

玉骨冰肌天所賦。似與神仙，來作煙霞侶。枕畔拈來親手付。書窗終日常相顧。幾度離披留不住。依舊清香，只欠能言語。再送神仙須愛護。他時卻待親來取。
蝶戀花
作者：李之儀（宋）

萬事都歸一夢了。曾向邯鄲，枕上教知道。百歲年光誰得到。其間憂患知多少。無事且頻開口笑。縱酒狂歌，銷遣閒煩惱。金谷繁華春正好。玉山一任樽前倒。
蝶戀花
作者：李之儀（宋）

為愛梅花如粉面。天與功夫，不似人間見。幾度拈來親比看。功夫卻是花枝淺。覓得歸來臨幾硯。盡日相看，默默情無限。更不嗅時須百遍。分明銷得人腸斷。
浣溪沙
作者：李之儀（宋）

剪水開頭碧玉條。能令江漢客魂銷。只應香信是春潮。戴了又羞緣我老，折來同嗅許誰招。憑將此意問妖嬈。
浣溪沙
作者：李之儀（宋）

玉室金堂不動塵。林梢綠遍已無春。清和佳思一番新。道骨仙風雲外侶，煙鬟霧鬢月邊人。何妨沈醉到黃昏。
浣溪沙
作者：李之儀（宋）

依舊琅玕不染塵。霜風吹斷笑時春。一簪華髮為誰新。白雪幽蘭猶有韻，鵲橋星渚可無人。金蓮移處任塵昏。
浣溪沙
作者：李之儀（宋）

昨日霜風入絳帷。曲房深院繡簾垂。屏風幾曲畫生枝。酒韻漸濃歡漸密，羅衣初試漏初遲。已涼天氣未寒時。
西江月
作者：李之儀（宋）

昨夜十分霜重，曉來千里書傳。吳山秀處洞庭邊。不夜星垂初遍。好事寄來禪侶，多情將送琴仙。為憐佳果稱嬋娟。一笑聊回媚眼。
西江月
作者：李之儀（宋）

醉透香濃斗帳，燈深月淺迴廊。當時背面兩倀倀。何況臨風懷想。舞柳經春祗瘦，遊絲到地能長。鴛鴦半調已無腸。忍把麼弦再上。
西江月
作者：李之儀（宋）

念念欲歸未得，迢迢此去何求。都緣一點在心頭。忘了霜朝雪後。要見有時有夢，相思無處無愁。小窗若得再綢繆。應記如今時候。
鵲橋仙
作者：李之儀（宋）

風清月瑩，天然標韻，自是閨房之秀。情多無那不能禁，常是為、而今時候。綠雲低攏，紅潮微上，畫幕梅寒初透。一般偏更惱人深，時更把、眉兒輕皺。
西江月
作者：李之儀（宋）

宿雲收盡，纖塵不警，萬里銀河低掛。清冥風露不勝寒，無計學、雙鸞並駕。玉徽聲斷，寶釵香遠，空賦紅綾小砑。庾郎知有幾多愁，怎奈向、月明今夜。
踏莎行
作者：李之儀（宋）

綠遍東山，寒歸西渡。分明認得春來處。風輕雨細更愁人，高唐何在空朝暮。離恨相尋，酒狂無素。柳條又折年時數。一番情味有誰知，斷魂還送征帆去。
踏莎行
作者：李之儀（宋）

還是歸來，依前問渡。好風引到經行處。幾聲啼鳥又催耕，草長柳暗春將暮。潦倒無成，疏慵有素。且陪野老酬天數。多情惟有面前山，不隨潮水來還去。
鷓鴣天
作者：李之儀（宋）

節是重陽卻鬥寒。可堪風雨累尋歡。雖辜早菊同高柳，聊楫殘蕉共小欄。浮蟻嫩，炷煙盤。恨無鶯唱舞催鸞。空驚絕韻天邊落，不許韶顏夢裡看。
鷓鴣天
作者：李之儀（宋）

濃麗妖妍不是妝。十分風豔奪韶光。牡丹開就應難比，繁富猶疑過海棠。須仔細，更端相。爛霞梳暈帶朝陽。千金未足酬真賞，一度相看一斷腸。
鷓鴣天
作者：李之儀（宋）

避暑佳人不著妝。水晶冠子薄羅裳。摩綿撲粉飛瓊屑，濾蜜調冰結絳霜。隨定我，小蘭堂。金盆盛水繞牙床。時時浸手心頭熨，受盡無人知處涼。
鷓鴣天
作者：李之儀（宋）

收盡微風不見江。分明天水共澄光。由來好處輸閒地，堪嘆人生有底忙。心既遠，味偏長。須知粗布勝無裳。從今認得歸田樂，何必桃源是故鄉。
朝中措
作者：李之儀（宋）

臘窮天際傍危欄。密雪舞初殘。表裡江山如畫，分明不似人間。功名何在，文章漫與，空嘆流年。獨恨歸來已晚，半生孤負漁竿。
朝中措
作者：李之儀（宋）

暮山環翠繞層欄。時節歲將殘。遠雁不傳家信，空能嘹唳人間。客程無盡，歸心易感，誰與忘年。早晚臨流凝望，飢帆催卸風竿。
朝中措
作者：李之儀（宋）

翰林豪放絕勾欄。風月敢雕殘。一旦荊溪仙子，筆頭喚聚時間。錦袍如在，雲山頓改，宛似當年。應笑溧陽衰尉，鯰魚依舊懸竿。
阮郎歸
作者：李之儀（宋）

朱唇玉羽下蓬萊。佳時近早梅。惜花情味久安排。枝頭開未開。魂欲斷，恨難裁。香心休見猜。果知何遜是仙才。何妨入夢來。
採桑子
作者：李之儀（宋）

相逢未幾還相別，此恨難同。細雨濛濛。一片離愁醉眼中。明朝去路雲宵外，欲見無從。滿袂仙風。空託雙鳧作信鴻。
如夢令
作者：李之儀（宋）

回首蕪城舊苑。還是翠深紅淺。春意已無多，斜日滿簾飛燕。不見。不見。門掩落花庭院。
臨江仙
作者：李之儀（宋）

偶向凌歊臺上望，春光已過三分。江山重疊倍銷魂。風花飛有態，煙絮醉無痕。已是年來傷感甚，那堪舊恨仍存。清愁滿眼共誰論。卻應臺下草，不解憶王孫。
臨江仙
作者：李之儀（宋）

難得今朝風日好，春光佳思平分。雖然公子暗招魂。其如抬眼看，都是舊時痕。酒到強尋歡日路，坐來誰為溫存。落花流水不堪論。何時弦上意，重為拂桐孫。
醜奴兒・採桑子
作者：李之儀（宋）

春風似有燈前約，先報佳期。點綴相宜。天氣猶寒蝶未知。嫩黃染就蜂鬢巧，香壓團枝。淡注仙衣。方士臨門未起時。
青玉案
作者：李之儀（宋）

小篷又泛曾行路。這身世、如何去。去了還來知幾度。多情山色，有情江水，笑我歸無處。夕陽杳杳還催暮。練淨空吟謝郎句。拭禱波神應見許。帆開風轉，事諧心遂，直到明年雨。
更漏子
作者：李之儀（宋）

暑方煩，人似慍。悵望林泉幽峻。情會處，景偏長。心清聞妙香。寶幢低，金鎖碎。竹影桐印窗外。新事舊，舊愁新。空嗟不見人。
漁家傲
作者：李之儀（宋）

洗盡秋容天似瑩。星稀月淡人初靜。策杖縈紆尋遠徑。披昏暝。堤邊犢母閒相併。遙想去舟魂欲凝。一番佳思從誰詠。憔悴歸來如獨醒。知何境。沈沈但覺煙村迥。
南鄉子
作者：李之儀（宋）

春後雨餘天。婭奼黃鸝勝品弦。榴葉千燈初報暑，階前。只有茶甌味最便。身世幾蹁躚。自覺年來更可憐。欲問此情何所似，緣延。看取窗間墜柳綿。
南鄉子
作者：李之儀（宋）

綠水滿池塘。點水蜻蜓避燕忙。杏子壓枝黃半熟，鄰牆。風送荷花幾陣香。角簟襯牙床。汗透鮫綃晝影長。點滴芭蕉疏雨過，微涼。畫角悠悠送夕陽。
南鄉子
作者：李之儀（宋）

睡起繞回塘。不見銜泥燕子忙。前日花梢都綠遍，西牆。猶有輕風遞暗香。步懶恰尋床。臥看遊絲到地長。自恨無聊常病酒，淒涼。豈有才情似瀋陽。
南鄉子
作者：李之儀（宋）

小雨溼黃昏。重午佳辰獨掩門。巢燕引雛渾去盡，銷魂。空向梁間覓宿痕。客舍宛如村。好事無人載一樽。唯有鶯聲知此恨，殷勤。恰似當時枕上聞。
南鄉子
作者：李之儀（宋）

淚眼轉天昏。去路迢迢隔九門。角黍滿盤無意舉，凝魂。不為當時澤畔痕。腸斷武陵村。骨冷難同月下樽。強泛菖蒲酬令節，空勤。風葉蕭蕭不忍聞。
驀山溪
作者：李之儀（宋）

青樓薄倖，已分終難偶。尋遍綺羅間，悄無個、眼中翹秀。江南春曉，花發亂鶯飛，情漸透。休辭瘦。果有人相候。醉鄉路穩，常是身偏後。誰謂正歡時，把相思、番成紅豆。千言萬語，畢竟總成虛，章臺柳。青青否。魂夢空搔首。
減字木蘭花
作者：李之儀（宋）

亂魂無據。黯黯只尋來處路。燈盡花殘。不覺長更又向闌。幾回枕上。那件不曾留夢想。變盡星星。一滴秋霖是一莖。
減字木蘭花
作者：李之儀（宋）

堤長春晚。冉冉渾如雲外見。欲語無門。略許鶯聲隔岸聞。錦屏繡幌。猶待歸來留一餉。何事遲遲。直恐遊絲惹住伊。
減字木蘭花
作者：李之儀（宋）

觸塗是礙。一任浮沈何必改。有個人人。自說居塵不染塵。謾誇千手。千物執持都是有。氣候融怡。還取青天白日時。
減字木蘭花
作者：李之儀（宋）

莫非魔境。強向中間談獨醒。一葉才飛。便覺年華太半歸。醉雲可矣。認著依前還不是。虛過今春。有愧斜川得意人。
減字木蘭花
作者：李之儀（宋）

揉花催柳。一夜陰風幾破牖。平曉無雲。依舊光明一片春。掀衣起走。欲助喜歡須是酒。惆悵空樽。擬就王孫借十分。
天門謠
作者：李之儀（宋）

天塹休論險。盡遠目、與天俱佔。山水斂。稱霜晴披覽。正風靜雲閒、平瀲灩。想見高吟名不濫。頻扣檻。杳杳落、沙鷗數點。
好事近
作者：李之儀（宋）

相見兩無言，愁恨又還千疊。別有惱人深處，在懵騰雙睫。七絃雖妙不須彈，惟願醉香頰。只恐近來情緒，似風前秋葉。
減字木蘭花
作者：李之儀（宋）

春到雨初晴，正是小樓時節。柳眼向人微笑，傍闌干堪折。暮山濃淡鎖煙霏，梅杏半明滅。玉斝莫辭沈醉，待歸時斜月。
減字木蘭花
作者：李之儀（宋）

上盡玉梯雲，還見一番佳節。惆悵舊時行處，把青青輕折。倚闌人醉欲黃昏，飛鳥望中滅。天面碧琉璃上，印彎彎新月。
浣溪沙
作者：李之儀（宋）

龜坼溝塍草壓堤。三農終日望雲霓。一番甘雨報佳時。聞道醉鄉新占斷，更開詩社互排巇。此時空恨隔雲泥。
浣溪沙
作者：李之儀（宋）

雨暗軒窗晝易昏。強敧纖手浴金盆。卻因涼思謝飛蚊。酒量羨君如鵠舉，寒鄉憐我似鴟蹲。由來同是一乾坤。
浣溪沙
作者：李之儀（宋）

聲名自昔猶時鳥，日月何嘗避覆盆。是非都付鬢邊蚊。邂逅風雷終有用，低迴囊檻要深蹲。酒中聊複比乾坤。
菩薩蠻
作者：李之儀（宋）

五雲深處蓬山杳。寒輕霧重銀蟾小。枕上挹餘香。春風歸路長。雁來書不到。人靜重門悄。一陣落花風。雲山千萬重。
菩薩蠻
作者：李之儀（宋）

青梅又是花時節。粉牆閒把青梅折。玉鐙偶逢君。春情如亂雲。藕絲牽不斷。誰信朱顏換。莫厭十分斟。酒深情更深。
雨中花令
作者：李之儀（宋）

休把身心撋就。著便醉人如酒。富貴功名雖有味，畢竟因誰守。看取刀頭切藕。厚薄都隨他手。趁取日中歸去好，□莫待、黃昏後。
雨中花令
作者：李之儀（宋）

點綴葉間如繡。開傍小春時候。莫把幽蘭容易比，都佔盡、人間秀。信是眼前稀有。消得千鍾美酒。只有些兒堪恨處，管不似、人長久。
留春令
作者：李之儀（宋）

夢斷難尋，酒醒猶困，那堪春暮。香閣深沈，紅窗翠暗，莫羨顛狂絮。綠滿當時攜手路，懶見同歡處。何時卻得，低幃暱枕，盡訴情千縷。
踏莎行
作者：李之儀（宋）

紫燕銜泥，黃鶯喚友。可人春色暄晴晝。王孫一去杳無音，斷腸最是黃昏後。寶髻慵梳，玉釵斜溜。憑闌目斷空回首。薄情何事不歸來，謾教折盡庭前柳。
踏莎行
作者：李之儀（宋）

一別芳容，五經寒暑。迴文欲寄無鱗羽。多情猶自夢中來，向人粉淚流如雨。夢破南窗，愁腸萬縷。那聽角動城頭鼓。人生彈指事成空，斷魂惆悵無尋處。
南鄉子
作者：李之儀（宋）

夜雨滴空階。想見尊前賦詠才。更覺鳴蛙如鼓吹，安排。惆悵流光去不回。萬事已成灰。只這些兒尚滿懷。剛被北風吹曉角，相催。不許時間入夢來。
萬年歡
作者：李之儀（宋）

暖律才中，正鶯喉競巧，燕語新成。萬綠陰濃，全無一點芳塵。門巷朝來報喜，慶佳期、此日光榮。開華宴、交酌瓊酥，共祝鶴算椿齡。須知最難得處，雙雙鳳翼，一對和鳴。造化無私，誰教特地多情。惟願疏封大國，彩箋上、頻易佳名。從此去、賢子才孫，歲歲長捧瑤觥。
朝中措
作者：李之儀（宋）

新開湖水浸遙天。風葉響珊珊。記得昔遊情味，浩歌不怕朝寒。故人一去，高名萬古，長對孱顏。惟有落霞孤騖，晚年依舊爭還。
朝中措
作者：李之儀（宋）

敗荷枯葦夕陽天。時節漸闌珊。獨泛扁舟歸去，老來不耐霜寒。平生志氣，消磨盡也，留得蒼顏。寄語山中糜鹿，斷雲相次東還。
臨江仙
作者：李之儀（宋）

初破曉寒無限思，融融臘意全迷。春工從此被人知。不隨蜂蝶，長伴玉蟾低。縹緲雲間應好在，盈盈淚溼征衣。揹人偷拗向東枝。清香滿袖，猶記畫堂西。
臨江仙
作者：李之儀（宋）

病裡不知春早晚，驚心綠暗紅稀。起來初拭薄羅衣。多情海燕，還傍舊梁飛。瘦損休文誰記得，空將銷臂頻圍。眼前都是去年時。不堪追想，魂斷畫樓西。
蝶戀花
作者：李之儀（宋）

簾外飛花湖上語。不恨花飛，只恨人難住。多謝雨來留得住。看看卻恐晴催去。寸寸離腸須會取。今日寧寧，明日從誰訴。怎得此身如去路。迢迢長在君行處。
失調名
作者：蔡確（宋）

驪山宮中看乞巧，太液池邊收曝衣。
惜黃花
作者：許將（宋）

雁聲晚斷。寒宵雲卷。正一枝開，風前看，月下見。花佔千花上，香笑千香淺。化工與、最先裁翦。誰把瑤林，閒拋江岸。恁素英濃，芳心細，意何限。不恨宮妝色，不怨吹羌管。恨天遠、恨春來晚。
臨江仙
作者：許將（宋）

聖主臨軒親策試，集英佳氣蔥蔥。鳴鞘聲震未央宮。捲簾龍影動，揮翰御煙濃。上第歸來何事好，迎人花面爭紅。藍袍香散六街風。一鞭春色裡，驕損玉花驄。
臨江仙
作者：鄭無黨（宋）

不比尋常三五夜，萬家齊望清輝。爛銀盤透碧琉璃。莫辭終夕看，動是隔年期。試問嫦娥還記否，玉人曾折高枝。明年此夜再圓時。合開東府宴，身在鳳凰池。
無愁可解
作者：陳（宋）

光景百年，看便一世。生來不識愁味。問愁何處來，更開解個甚底。萬事從來風過耳。何用不著心裡。你喚做、展卻眉頭，便是達者，也則恐未。此理。本不通言，何曾道、歡遊勝如名利。道即渾是錯，不道如何即是。這裡元無我與你。甚喚做、物情之外。若須待醉了、方開解時，問無酒、怎生醉。
調嘯・調笑令
作者：蘇轍（宋）

漁父。漁父。水上微風細雨。青蓑黃箬裳衣。紅酒白魚暮歸。暮歸、暮歸、歸暮。長笛一聲何處。
調嘯・調笑令
作者：蘇轍（宋）

歸雁。歸雁。飲啄江南南岸。將飛卻下盤桓。塞北春來苦寒。苦寒。苦寒。寒苦。藻荇欲生且住。
水調歌頭
作者：蘇轍（宋）

離別一何久，七度過中秋。去年東武今夕，明月不勝愁。豈意彭城山下，同泛清河古汴，船上載涼州。鼓吹助清賞，鴻雁起汀洲。坐中客，翠羽帔，紫綺裘。素娥無賴，西去曾不為人留。今夜清尊對客，明夜孤帆水驛，依舊照離憂。但恐同王粲，相對永登樓。
漁家傲
作者：蘇轍（宋）

七十餘年真一夢。朝來壽斝兒孫奉。憂患已空無復痛。心不動。此間自有千鈞重。早歲文章供世用。中年禪味疑天縱。石塔成時無一縫。誰與共。人間天上隨他送。
沁園春
作者：陳睦（宋）

小雪初晴，畫舫明月，強飲未眠。念翠鬟雙聳，舞衣半卷，琵琶催拍，促管危弦。密意雖具，歡期難偶，遣我離情愁緒牽。追思處，奈溪橋道窄，無計留連。天天。莫是前緣。自別後、深誠誰為傳。想玉篦偷付，珠囊暗解，兩心長在，須合金鈿。淺淡精神，溫柔情性，記我疏狂應痛憐。空腸斷，奈衾寒漏永，終夜如年。
清平樂
作者：陳睦（宋）

鬢雲斜墜。蓮步彎彎細。笑臉雙蛾生多媚。百步蘭麝香噴。從前萬種愁煩。枕邊未可明言。好是藍橋再渡，玉篦還勝金鈿。
玉樓春
作者：馬成（宋）

來時吳會猶殘暑。去日武林春已暮。欲知遺愛感人深，灑淚多於江上雨。歡情未舉眉先聚。別酒多斟君莫訴。從今寧忍看西湖，抬眼盡成腸斷處。
滿江紅
作者：李嬰（宋）

荊楚風煙，寂寞近、中秋時候。露下冷、蘭英將謝，葦花初秀。歸燕殷勤辭巷陌，鳴蛩悽楚來窗牖。又誰念、江邊有神仙，飄零久。橫琴膝，攜筇手。曠望眼，閒吟口。任紛紛萬事，到頭何有。君不見、凌煙冠劍客，何人氣貌長依舊。歸去來、一曲為君吟，為君壽。
菩薩蠻
作者：王齊愈（宋）

玉肌香襯冰絲縠。縠絲冰襯香肌玉。纖指拂眉尖。尖眉拂指纖。巧裁羅襪小。小襪羅裁巧。移步看塵飛。飛塵看步移。
菩薩蠻
作者：王齊愈（宋）

吼雷催雨飛沙走。走沙飛雨催雷吼。波漲瀉傾河。河傾瀉漲波。幌紗涼氣爽。爽氣涼紗幌。幽夢覺仙遊。遊仙覺夢幽。
菩薩蠻
作者：王齊愈（宋）

獸噴香縷飛長晝。晝長飛縷香噴獸。迎日喜葵傾。傾葵喜日迎。捲簾雙舞燕。燕舞雙簾卷。清簟枕釵橫。橫釵枕簟清。
菩薩蠻
作者：王齊愈（宋）

遠香風遞蓮湖滿。滿湖蓮遞風香遠。光鑑試新妝。妝新試鑑光。棹穿花處好。好處花穿棹。明月詠歌清。清歌詠月明。
菩薩蠻
作者：王齊愈（宋）

酒中愁說人留久。久留人說愁中酒。歸夢要遲遲。遲遲要夢歸。舊衣香染袖。袖染香衣舊。封短託飛鴻。鴻飛託短封。
菩薩蠻
作者：王齊愈（宋）

老人愁嘆驚年早。早年驚歎愁人老。霜點鬢蒼蒼。蒼蒼鬢點霜。酒杯停欲久。久欲停杯酒。杯酒喚眉開。開眉喚酒杯。
菩薩蠻
作者：王齊愈（宋）

暑煩人困初時午。午時初困人煩暑。新詩得酒因。因酒得詩新。縷金歌眉舉。舉眉歌金縷。人妒月圓頻。頻圓月妒人。
虞美人
作者：王齊愈（宋）

黃金柳嫩搖絲軟。永日堂堂掩。捲簾飛燕未歸來。客去醉眠敧枕、殢殘杯。眉山淺拂青螺黛。整整垂雙帶。水沈香熨窄衫輕。瑩玉碧溪春溜、眼波橫。
望江南・憶江南
作者：王齊叟（宋）

居下位，常恐被人讒。只是曾填青玉案，何曾敢作望江南。請問馬都監。
失調名
作者：王齊叟（宋）

蹙繡圈金，槃囊密約，未赴意先警。欲罷還休，臨行又怯，倚定畫欄痴等。簾風漸冷。先自慮、春宵不永。更那堪、斗轉星移，尚在有無之境。綠雲滿壓蝤蠐領。慚愧也、滿懷香擁。此際有誰知證。但樓前明月，窗間花影。
點絳唇
作者：舒氏（宋）

獨自臨池，悶來強把闌干憑。舊愁新恨。耗卻年時興。鷺散魚潛，煙斂風初定。波心靜。照人如鏡。少個年時影。
滿庭芳
作者：琴操（宋）

山抹微雲，天連衰草，畫角聲斷斜陽。暫停徵轡，聊共飲離觴。多少蓬萊舊侶，頻回首、煙靄茫茫。孤村裡，寒鴉萬點，流水繞紅牆。魂傷。當此際，輕分羅帶，暗解香囊。謾贏得，青樓薄倖名狂。此去何時見也，襟袖上、空有餘香。傷心處，高城望斷，燈火已昏黃。
卜算子
作者：琴操（宋）

欲整別離情，怯對尊中酒。野梵幽幽石上飄，搴落樓頭柳。不繫黃金綬。粉黛愁成垢。春風三月有時闌，遮不盡、梨花醜。
臨江仙
作者：舒亶（宋）

折柳門前鸚鵡綠，河梁小駐歸船。不堪華髮對離筵。孤村啼鴂日，深院落花天。文采弟兄真疊玉，赤宵去路誰先。明朝便恐各風煙。江山如有恨，桃李自無言。
點絳唇
作者：舒亶（宋）

紫霧香濃，歲華風轉花隨輦。洞天雲暖。一片笙歌遠。水殿龍舟，憶侍瑤池宴。閒庭院。夢迴春半。雪鬢無人見。
散天花
作者：舒亶（宋）

雲斷長空葉落秋。寒江煙浪靜，月隨舟。西風偏解送離愁。聲聲南去雁，下汀洲。無奈多情去復留。驪歌齊唱罷，淚爭流。悠悠別恨幾時休。不堪殘酒醒，憑危樓。
醉花陰
作者：舒亶（宋）

露芽初破雲腴細。玉纖纖親試。香雪透金瓶，無限仙風，月下人微醉。相如消渴無佳思。了知君此意。不信老盧郎，花底春寒，贏得空無睡。
醉花陰
作者：舒亶（宋）

月幌風簾香一陣。正千山雪盡。冷對酒尊傍，無語含情，別是江南信。壽陽妝罷人微困。更玉釵斜襯。擬插一枝歸，只恐風流，羞上潘郎鬢。
虞美人
作者：舒亶（宋）

芙蓉落盡天涵水。日暮滄波起。背飛雙燕帖雲寒。獨向小樓東畔、倚闌看。浮生只合尊前老。雪滿長安道。故人早晚上高臺。贈我江南春色、一枝梅。
虞美人
作者：舒亶（宋）

酒邊陡覺羅衣暖。獨倚黃昏看。寒鴉兩兩下樓東。著處暗雲垂地、一重重。紅爐歡坐誰能醉。多少看花意。謝娘也擬殢春風。便道無端柳絮、逼簾櫳。
虞美人
作者：舒亶（宋）

重簾小閣香雲暖。黛拂梳妝淺。玉簫一曲杜韋娘。誰是蘇州刺史、斷人腸。醉歸旋撥紅爐火。卻倚屏山坐。銀缸明滅月橫斜。還是畫樓角送、小梅花。
醜奴兒・採桑子
作者：舒亶（宋）

一池秋水疏星動，寒影橫斜。滿坐風花。紅燭紛紛透絳紗。江湖散誕扁舟裡，到處如家。且盡流霞。莫管年來兩鬢華。
一落索
作者：舒亶（宋）

正是看花天氣。為春一醉。醉來卻不帶花歸，誚不解、看花意。試問此花明媚。將花誰比。只應花好似年年，花不似、人憔悴。
一落索
作者：舒亶（宋）

葉底枝頭紅小。天然窈窕。後園桃李謾成蹊，問佔得、春多少。不管雪消霜曉。朱顏長好。年年若許醉花間，待拼了、花間老。
滿庭芳
作者：舒亶（宋）

寒日穿簾，澄江憑檻，練光浮動餘霞。蓼汀蘆岸，黃葉襯孤花。天外征帆隱隱，殘雲共、流水無涯。登臨處，瓊枝瀲灩，風帽醉敧斜。豐年，時節好，玉香田舍，酒滿漁家。算浮世勞生，事事輸他。便恁從今酩酊，休更問、白雪籠紗。還須仗，神仙妙手，傳向畫圖誇。
滿庭芳
作者：舒亶（宋）

紅葉飄零，寒煙疏淡，樓臺半在雲間。望中風景，圖畫也應難。又是重陽過了，東籬下、黃菊闌珊。陶潛病，風流載酒，秋意與人閒。霞冠。敧倒處，瑤臺唱罷，如夢中還。但醉裡贏得，滿眼青山。華髮看看滿也，留不住、當日朱顏。平生事，從頭話了，獨自卻憑欄。
滿庭芳
作者：舒亶（宋）

閶闔天門，芙蓉春殿，幾年目斷雞翹。短蓬秋鬢，端幸倚瓊瑤。南圃花邊小院，西湖畔、雲低雙橋。歸時節，紅香露冷，月影上芭蕉。明朝。那可望，旗亭菸草，柳渡寒潮。但萬戶千門，恨客歌樵。戲彩光浮袞繡，聽鳴珂、響逼雲宵。應回首，綺裘醉客，還是獨吹簫。
卜算子
作者：舒亶（宋）

池臺小雨乾，門巷香輪少。誰把青錢襯落紅，滿地無人掃。何時鬥草歸，幾度尋花了。留得佳人蓮步痕，宮樣鞋兒小。
菩薩蠻
作者：舒亶（宋）

三年江上風吹淚。夭桃豔杏無春意。今日欲開眉。那堪更別離。莫折長亭柳。折盡愁依舊。只有醉如狂。人生空斷腸。
菩薩蠻
作者：舒亶（宋）

柳橋花塢南城陌。朱顏綠髮長安路。雨後小池臺。尋常載酒來。馬頭今日路。卻望城西去。斜日下汀洲。斷雲和淚流。
菩薩蠻
作者：舒亶（宋）

畫船槌鼓催君去。高樓把酒留君住。去住若為情。西江潮欲平。江潮容易得。只是人南北。今日此尊空。知君何日同。
菩薩蠻
作者：舒亶（宋）

畫簷細雨偏紅燭。疏星冷落排寒玉。賭得碧雲篇。金波更涉船。樽前當日客。行色垂楊陌。天闊水悠悠。含情獨倚樓。
菩薩蠻
作者：舒亶（宋）

杜鵑啼破江南月。香風撲面吹紅雪。賦就縷金箋。黃昏醉上船。年華爽短鬢。事往情何盡。明日各天涯。來春空好花。
菩薩蠻
作者：舒亶（宋）

朱簾乍卷層煙起。露華深淺初疑洗。困倚玉闌風。綺羅知幾重。向人如有意。不醉何時醉。便得一枝紅。猶勝兩鬢空。
菩薩蠻
作者：舒亶（宋）

小池山額垂螺碧。綠紅香裡眠鸂鶒。波面翠雲開。仙槎天上來。吹將紅日落。懊惱嚴城角。風月此時情。知君華髮生。
菩薩蠻
作者：舒亶（宋）

一回別後一回老。別離易得相逢少。莫問故園花。長安君是家。短亭秋日晚。草色隨人遠。欲醉又還醒。江樓暮角聲。
菩薩蠻
作者：舒亶（宋）

樽前休話人生事。人生只合樽前醉。金盞大如船。江城風雪天。綺窗燈自語。一夜芭蕉雨。玉漏為誰長。枕衾殘酒香。
菩薩蠻
作者：舒亶（宋）

樓前流水西江道。江頭水落芙蓉老。畫鼓疊涼波。憑欄顰翠娥。當年金馬客。青鬢蘆花色。把酒感秋蓬。驪歌半醉中。
菩薩蠻
作者：舒亶（宋）

綺櫳深閉桃園曲。劉郎老向花間宿。笑臉抹流霞。心知是小琶。纖纖垂素玉。掠鬢春雲綠。彈了醉思仙。小窗紅日偏。
菩薩蠻
作者：舒亶（宋）

真珠酒滴琵琶送。行雲舊識巫山夢。空得醉中歸。老來心事非。江梅含日暖。照水花枝短。密葉似商量。向人春意長。
菩薩蠻
作者：舒亶（宋）

小亭露厭風枝動。鵲爐火冷金瓶凍。悄悄對西窗。瘦知羅帶長。欲眠思殢酒。坐聽寒更久。無賴是青燈。開花故故明。
菩薩蠻
作者：舒亶（宋）

流年又見風沙送。鈞天回首清都夢。塞雁幾時歸。鏡中雙鬢非。綠袍同冷暖。誰道交情短。愁斛若為量。還隨一線長。
菩薩蠻
作者：舒亶（宋）

白蘋洲渚垂楊岸。藕花未放青蒲短。斜日畫船歸。揹人雙鷺飛。醉眠金馬客。不道風塵隔。紅影上窗紗。小庭空落花。
菩薩蠻
作者：舒亶（宋）

金船滿引人微醉。紅綃籠燭崔歸騎。香泛雪盈杯。雲龍疑夢迴。不辭風滿腋。舊是仙家客。坐得夜無眠。南窗衾枕寒。
菩薩蠻
作者：舒亶（宋）

江梅未放枝頭結。江樓已見山頭雪。待得此花開。知君來不來。風帆雙畫鷁。小雨隨行色。空得鬱金裙。酒痕和淚痕。
菩薩蠻
作者：舒亶（宋）

香波綠暖浮鸚鵡。黃金捍撥麼弦語。小雨落梧桐。簾櫳殘燭紅。人生閒亦好。雙鬢催人老。莫惜醉中歸。醒來思醉時。
菩薩蠻
作者：舒亶（宋）

綠窗酒醒春如夢。小池猶見紅雲動。露溼井榦桐。翠陰生細風。雨過芳塘淨。清晝閒中永。門外立雙旌。隔花聞笑聲。
菩薩蠻
作者：舒亶（宋）

憶曾把酒賞紅翠。舞腰柳弱歌聲細。縱馬杏園西。歸來香滿衣。寶車空犢駐。事逐孤鴻去。搔首立江干。春蘿掛暮山。
蝶戀花
作者：舒亶（宋）

雪後江城紅日晚。暖入香梢，漸覺玲瓏滿。彷彿臨風妝半面。冰簾斜卷誰庭院。折向樽前君細看。便是江南，寄我人還遠。手把此枝多少怨。小樓橫笛吹腸斷。
蝶戀花
作者：舒亶（宋）

深炷燻爐扃小院。手拈黃花，尚覺金猶淺。回首畫堂雙語燕。無情漸漸看人遠。相見爭如初不見。短鬢潘郎，鬥覺年華換。最是西風吹不斷。心頭往事歌中怨。
減字木蘭花
作者：舒亶（宋）

眉山斂額。往事追思空手拍。雁字頻飛。生怕人來說著伊。閒拋繡履。愁殢香衾渾不起。莫似揚州。只作尋常薄倖休。
減字木蘭花
作者：舒亶（宋）

碎紅如繡。搖曳東風垂彩綬。擬倩柔條。約住佳人細柳腰。蜀江春綠。爭似枝頭能結束。纖手攀時。欲綰同心寄與誰。
木蘭花
作者：舒亶（宋）

十二闌干褰畫箔。取次穿花成小酌。綵鸞舞罷鳳孤飛，回首東風空院落。杳杳桃源仙路邈。晴日曉窗紅薄薄。傷春還是懶梳妝，想見綠雲垂鬢腳。
木蘭花
作者：舒亶（宋）

金絲絡馬青錢路。笑指玉皇香案去。點衣柳陌墮殘紅，拂面風橋吹細雨。曉釵壓鬢頭慵舉。恨裡歌聲兼別苦。西湖一頃白菱花，惆悵行雲無覓處。
木蘭花
作者：舒亶（宋）

琉璃一片春湖面。畫舫遊人簾外見。水邊風嫩柳低眠，花底雨乾鶯細囀。鞦韆寂寂垂楊岸。芳草綠隨人漸遠。一番樂事又將離。金盞莫辭紅袖勸。
浣溪沙
作者：舒亶（宋）

燕外青樓已禁菸。小寒猶自薄勝綿。畫橋紅日下鞦韆。惟有樽前芳意在，應須沈醉倒花前。綠窗還是五更天。
浣溪沙
作者：舒亶（宋）

金縷歌殘紅燭稀。梁州舞罷小鬟垂。酒醒還是獨歸時。畫棟日高來語燕，綺窗風暖度遊絲。幾多落葉上青枝。
浣溪沙
作者：舒亶（宋）

黑白紛紛小戰爭。幾人心手鬥縱橫。誰知勝處本無情。謝傅老來思別墅，杜郎閒去憶鏖兵。何妨談笑下遼城。
浣溪沙
作者：舒亶（宋）

雨洗秋空斜日紅。青蔥瑤轡玉玲瓏。好風吹起□江東。且盡紅裙歌一曲，莫辭白酒飲千鍾。人生半在別離中。
浣溪沙
作者：舒亶（宋）

白鷺飛飛點碧塘。雨荷風捲綠羅裳。管絃竟奏雜魚榔。遊女謾能歌白紵，使君不學野鴛鴦。桃花空解誤劉郎。
鵲橋仙
作者：舒亶（宋）

教來歌舞，接成桃李。盡是使君指似。如今裝就滿城春，忍便擁、雙旌歸去。鶯心巧囀，花心爭吐。無計可留君住。兩堤芳草一江雲，早晚是、西樓望處。
菩薩蠻
作者：舒亶（宋）

疏英乍蕾餘寒淺。蹋枝小鵲嬌猶顫。謾炷水沈香。簾波不是湘。清愁支酒力。畏聽江城笛。恁忍說華年。垂垂欲暮天。
好事近
作者：舒亶（宋）

簫鼓卻微寒，猶是芳菲時節。分付塞鴻歸後，剩一鉤寒月。雙垂錦幄謝殘枝，餘香戀衣結。又被鳥聲呼醒，似徵鞍催發。
失調名
作者：舒亶（宋）

十年馬上春如夢。
導引
作者：範祖禹（宋）

思齊文母，盛烈對皇天。演寶祚千年。卿雲復旦治功全。厭人世登仙。龍輿忽掩三川。彩仗屬車旋。維清象舞告英宣。入詩頌歌弦。
六州
作者：範祖禹（宋）

太平功。擁佑帝堯聰。歌九德，偃五戎。寰海被祥風。車書萬里文軌同。自南北西東。耕田鑿井，戲垂髫華髮，躋仁壽域變時雍。大明方天中。棄養東朝苦匆匆。玉座如存，永隔慈容。恨難窮。崇慶空。飆輪仙馭無蹤。超宇宙，駕雲龍。褘翟掩軒宮。柏城王氣長鬱蔥。溫洛照寒崧。光靈在上，徽音流千古，昭如日月麗層穹。太任家邦隆。彤史青編永垂鴻。清廟笙鏞。奏假欽崇。
十二時・憶少年
作者：範祖禹（宋）

轉招搖。厚陵回望，雙闕起岧嶢。曉日麗譙。金爵上幹霄。風雨闋，夜宮閉，不重朝。奉鸞鑣漸遙。玉京知何處，飛英銜恤，亂絮纏悲，春路迢迢。縹緲哀音，發龍笳鳳簫。光景同，慘淡度巖邑，指河橋。馬蕭蕭。絡繹星軺。拂天容衛，江海上寒潮。萬國魂銷。追昔御東朝。開鈿扇，垂珠箔，侍璫貂。寶香燒。散飄。開仁壽域，神孫高拱，崑崙渤澥，玉燭方調。一旦宮車晚，旋歸泬寥。九載初，如夢次，功得瓊瑤。
虞神歌
作者：範祖禹（宋）

駕玉龍。設初虞祭終。前旌舉，天回洛水，路轉崧峰。瞻寥廓，煙霏衝融。窅無蹤。震地鼓吹悲雄。誰何羽衛重。拂雲旗幟眩青紅。來漸東。清塵灑道，修職百神恭。回首蒼茫醅霧雨吹風。掩泉宮。□□□□□□□□□寰畿入，山川改容。鼓鍾臨近次，千官望拜，涕淚衡從。人如堵，晨光蔥蘢。闕穹隆。馳道禁水相通。當年遊幸空。皇儀事畢泣重瞳。哀未窮。巍巍餘烈，輝映簡編中。億萬斯年，覆載同功。
導引
作者：範祖禹（宋）

延和幄座，臨御九年中。往事已成空。皇基固覆盂四海，本自太任功。九虞初畢下西宮。廟祏與天崇。周家盛，卜年卜世，萬祀永無窮。
千秋歲
作者：孔平仲（宋）

春風湖外。紅杏花初退。孤館靜，愁腸碎。淚餘痕在枕，別久香銷帶。新睡起。小園戲蝶飛成對。惆悵人誰會。隨處聊傾蓋。情暫遣，心何在。錦書訊息斷，玉漏花陰改。遲日暮，仙山杳杳空雲海。
滿庭芳
作者：了元（宋）

鱗甲何多，羽毛無數，悟來佛性皆同。世人何事，剛愛口頭濃。痛把群生割剖，刀頭轉、鮮血飛紅。□□□，零炮碎炙，不忍見渠儂。喉嚨。才咽罷，龍肝鳳髓，畢竟無蹤。謾贏得、生前夭壽多兇。奉勸世人省悟，休恣意、激惱閻翁。輪迴轉，本來面目，改換片時中。
極相思令・極相思
作者：太尉夫人（宋）

柳煙霽色方春。花露逼金莖。鞦韆院落，海棠漸老，才過清明。嫩玉腕託香脂臉，相傅粉、更與誰情。秋波綻處，相思淚迸，天阻深誠。
醉翁操
作者：郭祥正（宋）

冷冷潺潺。寒泉。瀉雲間。如彈。醉翁洗心逃區寰。自期猿鶴俱閒。情未闌。日暮造深原。異芳誰與搴。忘還。瓊樓玉闕，歸去何年。遺風餘思，猶有猿吟鶴怨。花落溪邊。蕭然。鶯語林中清圓。空山。春又殘。客懷文章仙。度曲響涓涓。清商回徵星斗寒。
望江南・憶江南
作者：董（宋）

縹緲煙中漁父槳，坡陀山上使君衙。
望江南・憶江南
作者：董（宋）

六月涼窗涼衽袖，二蘇辭翰照青冥。
絳都春
作者：丁仙現（宋）

融和又報。乍瑞靄霽色，皇州春早。翠幰競飛，玉勒爭馳都門道。鰲山彩結蓬萊島。向晚色、雙龍銜照。絳綃樓上，彤芝蓋底，仰瞻天表。縹緲。風傳帝樂，慶三殿共賞，群仙同到。迤邐御香，飄滿人間聞嬉笑。須臾一點星球小。漸隱隱、鳴鞘聲杳。遊人月下歸來，洞天未曉。
減字木蘭花
作者：劉涇（宋）

憑誰妙筆。橫掃素縑三百尺。天下應無。此是錢塘湖上圖。一般奇絕。雲淡天高秋夜月。費盡丹青。只這些兒畫不成。
夏初臨
作者：劉涇（宋）

泛水新荷，舞風輕燕，園林夏日初長。庭樹陰濃，雛鶯學弄新簧。小橋飛如橫塘。跨青苹、綠藻幽香。朱闌斜倚，霜紈未搖，衣袂先涼。歌歡稀遇，怨別多同，路遙水遠，煙淡梅黃。輕衫短帽，相攜洞府流觴。況有紅妝。醉歸來、寶蠟成行。拂牙床。紗廚半開，月在迴廊。
桂枝香
作者：黃裳（宋）

人煙一簇。正寄演，客飛昇，翠微麓。樓閣參差，下瞰水天紅綠。腰間劍去人安在，記千年、寸陰何速。山趨三岸，潭吞二水，歲豐人足。是處有、雕闌送目。更無限笙歌，芳醞初熟。休詫滕王看處，落霞孤鶩。雨中尤愛煙波上，見漁舟、來去相逐。數聲歌向蘆花，還疑是湘靈曲。
桂枝香
作者：黃裳（宋）

插雲翠壁。為送目，入遙空，見山色。金鼎丹成去也，晉朝高客。百花巖下遺孫在，賦何人、離塵風骨。翠微緣近，希夷志遠，洞天蹤跡。近劍有、為龍資訊。怪潭上靈光，雷電相擊。尤好風波乍霽，鷺汀斜日。倚欄白盡行人鬢，但沈沈、群岫凝碧。利名休事蠅頭，飛舠送君南北。
新荷葉
作者：黃裳（宋）

落日銜山，行雲載雨俄鳴。一頃新荷，坐間疑是秋聲。煙波醉客，見快哉、風惱娉婷。香和清點，為人吹在衣襟。珠佩歡言，放船且向前汀。綠傘紅幢，自從天漢相迎。飛鷗獨落，蘆邊對、幾朵繁英。侑觴人唱，乍聞應似湘靈。
漁家傲
作者：黃裳（宋）

多幸春來雲雨少。且教月與花相照。清色真香庭院悄。前事杳。還嗟此景何時了。莫道難逢開口笑。夜遊須趁人年少。光泛雕欄寒料峭。迂步繞。不勞秉燭壺天曉。
太常引
作者：王清觀（宋）

邯鄲夢裡武陵溪。春色醉冥迷。花壓帽簷欹，謾贏得、紅塵滿衣。青蛇飛起，黃龍喝住，才是酒醒時。和露飲刀圭。待月滿、長空鶴歸。
滿庭芳
作者：熊則軒（宋）

波有頹瀾，渴無冷鑊，誰言制邑為難。汾陽善政，只在笑談間。三載刑清訟簡，官事辨、俗阜民安。簾垂晝，焚香宴坐，猶得半清閒。西風，催入覲，聲馳當道，名達朝端。任錦溪溪上，臥轍攀轅。從此燕轅北去，好官樣、留與人看。扁舟穩，圖書外，惟有月俱還。
大江乘・念奴嬌
作者：阮溪（宋）

東陽四載，但好事、一一為民做了。談笑半閒風月裡，管甚訟庭生草。甌茗爐香，菜羹淡飯，此外無煩惱。問侯何苦，自飢只要民飽。猶念甘旨相違，白雲萬里，不得隨昏曉。暫舍蒼生歸定省，回首又看父老。聽得乖崖，交章力薦，道此官員好。且來典憲，中書還二十四考。